钦定古今图书集成/理学汇编/文学典/第206卷
## 钦定古今图书集成/理学汇编/文学典/第206卷

| 钦定古今图书集成 理学汇编 第二百六卷 |

| |

第二百六卷目录

诗部纪事四

文学典第二百六卷

《全唐诗话》：贞观六年九月，帝幸庆善宫，帝生时故宅
也。因与贵臣宴，赋诗。起居郎请平宫商，被之管弦，命
曰《功成庆善乐》。使童子八佾为九功之舞。大宴会，与
《破阵舞》偕奏于庭。

贞观二十年秋，帝幸灵州。时破薛延陁，回纥诸部遣
使入贡，乞置官司。上为诗序其事曰：“雪耻酬百王，除
凶报千古。”公卿请勒石于灵州，从之。

长孙无忌《嘲欧阳询形状猥陋》云：“耸膊成山字，埋肩
畏出头。谁令麟阁上，画此一狝猴？”询应声曰：“索头连
背煖，漫裆畏肚寒。祇缘心浑浑，所以面团团。”太宗笑
曰：“询殊不畏皇后邪？”

《唐语林》：贞观中，蜀人李义甫八岁，以神童至京师。太
宗在上林苑便对，有得乌者，上赐义甫登时进诗曰：
“日里扬朝彩，琴中伴夜啼。上林多许树，不借一枝栖。”
上笑曰：“朕今以全树借汝。”后相高宗。

《琅嬛记》：虞伯施少受学于顾野王。野王当夏日闻蝉
声，使咏之，伯施操笔便成诗曰：“垂緌饮清露，流响出
疏桐。居高声自远，非是藉秋风。”野王喜曰：“此子沈静
寡欲，当享大名于天下。”

《大唐新语》：杜淹为天策府兵曹，杨文干之乱，流越巂。
太宗戡内难，以为御史大夫，因咏鸡以致意焉。其诗
曰：“寒食东郊道，阳沟竞草笼。花冠偏照日，芥羽正生
风。顾敌知心勇，先鸣觉气雄。长翘频扫阵，利距屡通
中。飞毛遍绿野，洒血渍方藂。虽云百战胜，会自不论
功。”

“销夏。”唐高宗时，天子飨会，夏宴蒲萄园，赐宋相游豫，
惟宰相及学士得从行，给翔麟马。帝赋诗，学士属和。
《林下诗谈》：杨炯初见郑羲真，诵其侄女容华《临镜晓
妆》诗，郑大击节。后诵已作数十首，郑皆曰：“不如首作。”
炯为之汗背。容华诗曰：“啼鸟惊眠罢，房栊曙色开。凤
钗金作缕，鸾镜玉为台。妆似临池出，人疑向月来。自”
怜方未已，欲去复徘徊。

《云仙杂记》：王勃围碁，率下四子，成一首诗。勃犹诧之，
向人曰：“吾自夺造化，虽一时之间，百用亦可。”

《全唐诗话》：武后天授二年腊，卿相欲诈称花发，请幸
上苑，有所谋也。许之。寻疑有异图，先遣使宣诏曰：“明
朝游上苑，火急报春知。花须连夜发，莫待晓风吹。”于
是凌晨名花布苑，群臣咸服其异，后托术以移唐祚。
此皆妖妄，不足信也。凡太后之诗文，皆元万顷、崔融
辈为之。

太平公主，武后所生，后爱之倾诸女。帝择薛绍尚之，
假万年县为婚馆。门隘不能容翟车，有司毁垣以入，
自兴安门设燎相属，道樾为枯。当时群臣刘祎之诗
云：“梦梓光青陛，秾桃蔼紫宫。”元万顷云：“离元应春夕，
帝子降秋期。”任奉古云：“帝子升青陛，王姬降紫宸。”郭
正一云：“桂宫初服冕，兰掖早生笄。”皆纳妃出降之意
也。

如意中女子年九岁能吟诗，则天试之，皆应声而就。
其兄辞去，则天令作诗送兄，遂赋云：“别路云初起，离
亭叶正飞。所嗟人异雁，不作一行归。”

武后朝，左司郎中张元一善滑稽。时西戎犯边，武懿
宗统兵御之。至邠，畏懦而遁。元一嘲曰：“长弓短度箭，
蜀马临高骗。去贼七百里，隈墙独自战。忽前逢著贼，
骑猪向南窜。”则天未晓，曰：“懿宗无马邪？”元一曰：“骑猪，
夹豕也。”则天大笑。后尝问元一：“外有何事？”曰：“有三。”庆
旱而雨。洛桥成，郭洪霸死。〈洪霸酷吏也〉

唐孟启《本事诗》，宋考功以事累贬黜，后放还，至江南，
游灵隐寺，夜月极明，长廊吟行，且为诗曰：“鹫岭郁岧
峣，龙宫隐寂寥。”第二联，搜奇思，终不如意。有老僧点
长明灯，坐大禅床，问曰：“少年夜夕久不寐，而吟讽甚
苦，何邪？”之问答曰：“弟子业诗，适偶欲题此寺，而兴思
不属。”僧曰：“试吟上联。”即吟。与之再三吟讽，因曰：“何不
云‘楼观沧海日，门听浙江潮’。”之问愕然，讶其遒丽。又
续终篇曰：“桂子月中落，天香云外飘。扪萝登塔远，刳
木取泉遥。霜薄花更发，冰轻叶未凋。待入天台路，看
余度石桥。”僧所赠句，乃为一篇之警策。迟明更访之，
则不复见矣。寺僧有知者曰：“此骆宾王也。”之问诘曰：
“当敬业之败，与宾王俱逃，捕之不获。”将帅虑失大魁，
得不测罪。时死者数万人，因求戮。二人者，函首以献。
后虽知不死，不敢捕送，故敬业得为衡山僧。年九十馀乃卒。〈出赵鲁游南岳记〉宾王亦落发遍游名山，至灵隐以
周岁卒。当时虽败，且以匡复为名，故人多护脱之。
《大唐新语》：张宣明有胆气，富词翰，尝山行见孤松，赏
翫久之，乃赋诗曰：“孤松郁山椒，肃爽凌平霄。既挺千
丈干，亦生百尺条。青青恒一色，落落非一朝。大庭今
已构，惜哉无人招。寒霜十二月，投棻独不凋。”凤阁舍
人梁载言赏之曰：“文之气质，不减于长松也。”宣明为
郭振判官，使至，三姓咽面，因赋诗曰：“昔闻班家子，笔
砚忽然投。一朝抚长剑，万里入荒陬。岂不厌艰险，只
思清国仇。山川去何岁，霜露几逢秋。玉塞已遐廓，铁
关方阻修。东都日窅窅，西海此悠悠。卒使功名建，长
封万里侯。”时人称为绝唱。

李峤，少负才华，代传儒学。累官成均祭酒、吏部尚书，
三知政事，封郑国公。长寿三年，则天征天下铜五万
馀斤、铁三百三十馀万，钱二万七千贯，于定鼎门内
铸八棱铜柱，高九十尺，径一丈二尺，题曰：“大周万国，
述德天枢。”纪革命之功，贬皇家之德。天枢下置铁山，
铜龙负载狮子、麒麟围绕。上有云盖，盖上施盘龙以
托火珠。珠高一丈，围三丈，金彩荧煌，光侔日月。武三
思为其文，朝士献诗者不可胜纪，唯峤诗冠绝当时。
其诗曰：“辙迹光西崦，勋名纪北燕。何如万国会，讽德
九门前。灼灼临黄道，迢迢入紫烟。仙盘正下露，高柱
欲承天。山类丛云起，珠疑大火悬。声流尘作劫，业固
海成田。圣泽倾尧酒，熏风入舜弦。欣逢下生日，还偶
上皇年。”后宪司发峤附会韦庶人，左授滁州别驾而
终。开元初，诏毁天枢，发卒销铄，弥月不尽。洛阳尉李
休烈赋诗以咏之曰：“天门街里倒天枢，火急先须卸
火珠。计合一条丝线挽，何劳两县索人夫。”先有讹言
云：“一条线挽天枢”，言其不经久也。故休烈以诗及之，
士庶莫不讽咏。天枢之北，韦庶人继造一台，先此毁
拆。

陆馀庆孙海，长于五言诗，甚为诗人所重。性峻，不附
权要。出牧潮州，但以诗酒自适，不以远謪介意。《题奉
国寺》诗曰：“新秋夜何爽，露下风转凄。一声竹林里，千
灯花塔西。”《题龙门寺》诗曰：“窗灯林霭里，闻磬水声中。
更筹中有会，炉烟满夕风。”人推其警策。

苏味道使岭南，闻崔、马二侍御入省，因寄诗曰：“振鹭
齐飞日，迁莺逐听闻。明光共待漏，清鉴各披云。喜得
廊庙举，嗟为台阁分。故林怀柏悦，新幄阻兰薰。冠去
神羊影，车连瑞雉群。独怜南斗外，空仰列星文。”味道
富才华，代以文章著称。累迁凤阁侍郎，知政事。
吕太一拜监察御史里行，自负才华而不即真，因咏
《院中》竹叶以寄意焉。其诗曰：“濯濯当轩竹，青青重岁
寒。心贞徒见赏，箨小未成竿。”同列张沈和之曰：“闻君
庭竹咏，幽意岁寒多。叹息为冠小，良工将奈何？”
神龙之际，京城正月望日，盛饰灯影之会。金吾弛禁，
特许夜行。贵游戚属，及下俚工贾，无不夜游。车马骈
阗，人不得顾。王主之家，马上作乐，以相夸竞。文士皆
赋诗一章，以纪其事，作者数百人，唯中书侍郎苏味
道、吏部员外郭利贞、殿中侍殿史崔液三人为绝唱。
味道诗曰：“火树银花合，星桥铁锁开。暗尘随马去，明
月逐人来。游骑皆秾李，行歌尽落梅。金吾不惜夜，玉
漏莫相催。”利贞曰：“九陌连灯影，千门度月华。倾城出
宝骑，匝路转香车。烂漫惟愁晓，周旋不问家。更逄清
管发，处处落梅花。”《液》曰：“今年春色胜常年，此夜风光
正可怜。𫛛鹊楼前新月满，凤凰台上宝灯然。”文多不
尽载。

刘希夷，一名挺之，汝州人。少有文华，好为宫体，词旨
悲苦，不为时所重。善搊琵琶，尝为《白头翁咏》曰：“今年
花落颜色改，明年花开复谁在？”既而自悔曰：“我此诗
似谶，与石崇‘白首同所归’何异也？”乃更作一句云：“年
年岁岁花相似，岁岁年年人不同。”既而叹曰：“此句复
似向谶矣。然死生有命，岂复由此！”乃两存之。诗成未
周，为奸所杀，或云“宋之问害之。”后孙翌撰《正声集》，以
希夷为集中之最，由是稍为时人所称。

《全唐诗话》，中宗《九月九日幸临渭亭登高作》云：九日
正乘秋，三杯兴已周。泛桂迎樽满，吹花向酒浮。长房
萸早熟，彭泽菊初收。何藉龙沙上，方得恣淹留。”时景
龙三年也。序云：陶潜盈把，既浮九酝之欢；毕卓持螯，
须尽一生之兴。”人题四韵，同赋五言，其最后成，罚之
引满。韦安石得“枝”字云：“金风飘菊蕊，玉露泫萸枝。”苏
瓌得“晖”字云：“恩深答效浅，留醉奉宸晖。”李峤得“欢”字
云：“令节三秋晚，重阳九日欢。”萧至忠得“馀”字云：“宠极
萸房遍，恩深菊酹馀。”窦希玠得“明”字云：“九辰陪圣膳，
万岁奉承明。”韦嗣立得“深”字云：“愿陪欢乐事，长与岁
时深。”李迥秀得“风”字云：“霁云开晓日，仙藻丽秋风。”赵
彦伯得“花”字云：“簪挂丹萸蕊，杯涵紫菊花。”杨廉得“亭”
字云：“远日𣊟秦坰，重阳坐灞亭。”岑羲得“涘”字云：“爰豫
瞩秦坰，升高临灞涘。”卢藏用得“开”字云：“萸依佩里发，
菊向酒边开。”李咸得“直”字云：“菊黄迎酒泛，松翠凌霜

云：“愿陪九九辰，长奉千千历。”苏颋得“《时字》云：“年数登
高日，延龄命赏时。”李乂得“浓”字云：“捧箧萸香遍，称觞
菊气浓。”马怀素得“酒”字云：“兰将叶布席，菊用香浮酒。”
陆景初得“臣”字云：“登高识汉苑，问道侍轩臣。”韦元旦
得“月”字云：“云物开千里，天行乘九月。”李适得“高”字云：
“禁苑秋光入，宸游霁色高。”郑南金得“日”字云：“风起韵
虞弦，云开吐尧日。”于经野《得樽字》云：“桂筵罗玉俎，菊
醴溢芳樽。”卢怀慎《得还字》云：“鹤似闻琴至，人疑宴镐
还。是宴也，韦安石、苏瓌诗先成于经野，卢怀慎最后
成，罚酒。

《十月帝诞辰内殿宴联句》“润色鸿业寄贤才。”〈帝云〉叨
居右弼愧盐梅。〈李峤〉运筹帷幄荷时来。〈宗楚客〉职掌
图籍滥蓬莱。〈刘宪〉两司谬忝谢锺裴。〈崔湜〉礼乐，铨管
效尘埃。〈郑愔〉陈师振旅清九垓。〈赵彦昭〉忻承顾问侍
天杯。〈李适〉衔恩献寿《柏梁台》。〈苏颋〉黄缣青简奉康哉。
〈卢藏用〉“宗伯”秩礼天地开，〈薛稷〉帝歌难续仰昭回。〈宋
之问〉微臣捧日变寒灰，远惭班左愧游陪。〈上官婕妤〉
帝谓侍臣曰：“今天下无事，朝野多欢，欲与卿等词人
时赋诗宴乐，可识朕意，不须惜醉。”大学士李峤、宗楚
客等跪奏曰：“臣等多幸，同遇昌期，谬以不才，策名文
馆，思励驽朽，庶裨河岳，既陪天欢，不敢不醉。”此后每
游别殿，幸离宫，驻跸芳苑，鸣笳仙禁，或戚里宸筵，王
门巹席，无不毕从。景龙四年正月五日，御大明殿，会
吐蕃骑马之戏，因重为《柏梁体》联句，帝曰：“大明御宇
临万方。”皇后曰：“顾惭内政翊陶唐。”长宁公主曰：“鸾鸣
凤舞向平阳。”安乐公主曰：“秦楼鲁馆沐恩光。”太平公
主曰：“无心为子辄求郎。”温王重茂曰：“雄才七步谢陈
王”昭容。上官曰：“当能让辇愧前芳。”吏部侍郎崔湜曰：
“再司铨管恩，何忘著作郎。”郑愔曰：“文江学海思济航。”
考功员外郎武平一曰：“万邦考绩臣所详。”著作郎阎
朝隐曰：“著作不休出中肠。”时上疑御史大夫窦从一、
将作大匠宗晋卿素不属文，未即令续，二人固请，许
之。从一曰：“权豪屏迹肃严霜。”晋卿曰：“铸鼎开岳造明
堂，此外遗忘。”时吐蕃舍人明悉猎请令授笔，与之曰：
“玉醴由来献寿觞。”上大悦，赐与衣服。

“初，中宗景龙二年，始于修文馆置大学士四员，学士
八员，直学士十二员，象四时八节十二月。”于是李峤、
宗楚客、赵彦昭、韦嗣立为大学士，李适、刘宪、崔湜、郑
愔、卢藏用、李乂、岑羲、刘子元为学士，薛稷、马怀素、宋
之问、武平一、杜审言、沈佺期、阎朝隐为直学士，又召
徐坚、韦元旦、徐彦伯、刘允济等满员。其后被选者不
一。凡天子飨会游豫，惟宰相、直学士得从。春幸黎园，
并渭水祓除，则赐“柳圈辟疠；夏宴蒲萄园，赐朱樱；秋
登慈恩浮图，献菊花酒称寿；冬幸新丰，历白鹿观，登
骊山，赐浴汤池，给香粉兰泽，从行给翔麟马，品官黄
衣各一。”帝有所感即赋诗，学士皆属和，当时人所钦
慕。然皆狎猥佻佞，忘君臣礼法，惟以文华取幸，若韦
元旦、刘允济、沈佺期、宋之问、阎朝隐等无他称。景龙
二年七月七夕，御两仪殿赋诗，李峤献诗云：“谁言《七
襄》咏，流入五弦歌。”〈是日李行言唱步虚歌〉九月，幸慈恩寺塔，上
官氏献诗，群臣并赋。闰九月，幸总持登浮图，李峤等
献诗。十月三日，幸三会寺。十一月十五日，中宗诞辰，
内殿联句为《柏梁体》。二十一日，安乐公主出降武延
秀。是月，以婕妤、上官为昭容。十二月六日，上幸荐福
寺，郑愔诗先成。〈旧邸三乘辟是也〉宋之问“后进。”〈驾象法三归是也〉立
春，侍宴赋诗。二十一日，幸临渭亭，李峤等应制。三十
日，幸长安故城。十二月晦，诸学士入阁守岁，以皇后
乳母戏，适御史大夫窦从一。〈往来其家遂有国㸙之号〉三年元日，
清晖阁登高遇雪，宗楚客诗云“蓬莱雪作山”是也，因
赐金彩，人胜李峤等七言诗。〈千锺圣酒御筵披是也〉是日甚欢，
上令学士递起屡舞，至沈佺期赋《回波》，有“齿绿牙绯”
之语。晦日，幸昆明池，宋之问诗“自有夜珠来”之句，至
今传之。二月八日，送沙门元奘等归荆州，李峤等赋
诗。十一日，幸太平公主南庄。七月，幸望春宫，送朔方
节度张仁亶赴军。八月三日，幸安乐公主西庄。九月
九日，幸临渭亭，分韵赋诗。〈韦安石先成〉十一月一日，安乐
公主入新宅赋诗。十五日，中宗诞辰，长宁公主满月。
李峤诗“神龙见象日，仙凤养雏年”是也。二十三日，南
郊，徐彦伯上《南郊赋》。十二月十二日，幸温泉宫，敕蒲
州刺史徐彦伯入仗，同学士例，因与武平一等五人
献诗，上官昭容献七言绝句三首。十四日，幸韦嗣立
庄，拜嗣立逍遥公名，其居清虚原“幽栖谷。”十五日，幸
白鹿观。十八日，游秦始皇陵。四年正月朔，赐群臣柏
树。五日蓬莱宫宴吐蕃使，因为《柏梁体》。〈吐蕃舍人亦赋〉七日，
重宴大明殿，赐彩镂人胜，又观打球。八日，立春，赐彩
花。二十九日晦，幸浐水。二月一日，送金城公主。三日，
幸司农少卿王光辅庄。是日，岑羲设茗饮，讨论经史，
武平一论《春秋》。崔日用请北面，日用赠武平一歌曰：
“彼名流兮左氏癖，意元远兮冠今夕。”二十一日，张亶
至自朔方，宴于桃花园，赋七言诗。明日，宴承庆殿，李峤《桃花园》词，因号《桃花行》。三月一日，清明幸黎园，命
侍臣为拔河之戏。三月，上已祓禊于渭滨，赋七言诗，
赐细柳圈。八日，令学士寻胜同宴于礼部尚书窦希
琳亭，赋诗，张说为之序。十一日，宴于昭容之别院。二
十七日，李峤入都祔庙，徐彦伯等饯之，赋诗。四月一
日，幸长宁公主庄。六日，幸兴庆池，观竞渡之戏。其日
过希琳宅，学士赋诗。二十九日，御宴祝钦明为《八风
舞》，诸学士曰：“祝公斯举，《五经》扫地尽矣。”睿宗时，道士
司马承祯还天台，李适赠诗词甚美，朝士属和三百
馀人，徐彦伯编为《白云记》。

李景伯，中宗宰相怀远之子。景龙初，为谏议大夫。中
宗宴侍臣，酒酣，各命为《回波词》，景伯独为箴规，帝不
悦。萧至忠曰：“真谏官也。”《回波辞》曰：“回波尔时酒卮，微
臣职在箴规。侍燕既过三爵，喧哗切恐非仪。”

中宗正月晦日幸昆明池赋诗，群臣应制百馀篇。帐
殿前结彩楼，命昭容选一篇为新翻《御制曲》，从臣悉
集其下，须臾纸落如飞，各认其名而怀之。既退，惟沈、
宋二诗不下。移时，一纸飞坠，竞取而观，乃沈诗也。及
闻其评曰：“二诗工力悉敌。沈诗落句云：‘微臣雕朽质，
羞睹豫章才’。盖词气已竭。宋诗云：‘不愁明月尽，自有
夜珠来’。”犹陡健举，沈乃伏，不敢复争。宋之问诗曰：“春
豫灵池会，沧波帐殿开。舟凌石鲸度，槎拂斗牛回。节
晦蓂全落，春迟柳暗催。象溟看浴景，烧劫辨沉灰。镐
饮周文乐，汾歌汉武才。不愁明月尽，自有夜珠来。”昭
容名婉儿，西台侍郎仪之孙，父廷芝，与仪死武后时，
母郑方妊，梦巨人畀大秤曰：“持此秤量天下。”昭容生
逾月，母戏曰：“秤量者岂汝邪？”辄哑然应。后内秉机政，
符其梦云。自通天以来，内掌诏命。中宗立，进拜昭容。
帝引名儒，赐宴赋诗，婉儿常代帝及后长宁、安乐二
公主，众篇并作，而采丽益新。又差第群臣所赋，赐金
爵。故朝廷靡然成风。当时属词，大抵浮靡，然皆有可
观，昭容力也。韦后之败斩阙下。

景龙中，中宗引近臣宴集，令各献伎为乐。张锡为《谈
客娘舞》，宗晋卿舞《浑脱》，张洽舞《黄麞》，杜元琰诵《婆罗
门咒》，李行言唱《驾车西河》，卢藏用效道士上章，国子
司业郭山恽请诵古诗两篇。诵《鹿鸣》《蟋蟀》未毕，李峤
以诗有“好乐无荒”之语止之。行言陇西人，兼文学，干
事《函谷关》，诗为时人所许。中宗时为给事中，能唱《步
虚歌》。帝七月七日御两仪殿会宴，帝命为之行言于
御前长跪，作三洞道士青词歌曲，貌伟声畅，上频叹
美。

“令乘骢马去，丞脱绣衣来。”赵仁奖《送上蔡令潘好礼
拜御史》诗也。或疑其假手，盖仁奖在王戎墓侧，善歌
《黄麞》。景龙中，负薪诣阙，云：“助国调鼎。”即除台官。中书
令姚崇曰：“此是黄麞耶？”授以当州一尉，惟以黄麞自
衒。宋务光嘲之曰：“赵仁奖出王戎墓下，入朱博台中。
舍彼负薪，登兹宿柏。行人不避骢马，坐客惟听黄麞。”
忽一夫负两束薪，曰：“此合拜殿中。”人问其由，曰：“赵以
一束拜监察，此两束合授殿中。”

权龙褒，景龙中为左武卫将军。好赋诗而不知声律，
中宗与学士赋诗，辄自预焉，帝戏呼为权学士。初以
亲累远贬，洎归，献诗云：“龙褒有何罪，天恩放岭南。敕
知无罪过，追来与将军。”上大笑。尝吟《夏日》诗：“严霜白
皓皓，明月赤团团。”或曰：“岂是夏景？”答曰：“趁韵而已。”通
天中，刺沧州，初到，呈同官曰：“遥看沧州城，杨柳郁青
青，中央一群汉聚坐。打。”角。诸公谢曰：“公有逸才。”曰：
不敢趁韵而已。尝作《秋日咏怀诗》曰：“檐前飞七百，雪
白后园僵。饱食房里侧，家粪集野螂。”参军不晓，问之，
权曰：“鹞子帘前飞直七百，洗衫挂后园，白如雪。饱食
房中，侧卧家里，便转集得野泽蜣螂。”闻者笑之。始赋
“夏日严霜明月”之句，乃皇太子宴赋诗，太子援笔讥
之。龙褒才子，秦州人氏。明“月昼耀，严霜夏起”，如此诗
章，趁韵而已。

《景龙文馆记》：中宗景龙三年正月七日，上御清晖阁，
登高遇雪，因赐金彩人胜，令学士赋诗，是日甚欢。宗
楚客诗云：“窈窕神仙阁，参差云汉间。九重中禁启，七
夕早春还。太液天为水，蓬莱雪作山。今朝上林树，无
处不堪攀。”正谓此也。正月八日立春，内出彩花赐近
臣，武平一应制云：“鸾辂青旗下帝台，东郊上苑望春
来。黄莺未解林间啭，红蕊先从殿里开。画阁条风初
变柳，银塘曲水半含苔。欣逢睿藻先韶律，更促霞觞
畏景催。”是日，中宗手敕批云：“平一年虽最少，文甚警
新，悦红蕊之先开，讶黄莺之未啭循，还吟咀，赏叹兼
怀。今更赐花一枝，以彰其美。所赐学士花，并令插在
头上，后所赐者平一，左右交插，因舞”蹈拜谢。时崔日
用乘酣饮，欲夺平一所赐花。上于帘下见之，谓平一
曰：“日用何为夺卿花？”平一跪奏曰：“读书万卷，从日用
满口虚张，赐花一枝，学平一终身不获。”上及侍臣大
笑，因更赐酒一杯，当时叹美。

《大唐新语》：安乐公主恃宠，奏请昆明池以为汤沐。中

宴焉。令公卿以下咸赋诗。黄门侍郎李日知诗曰：“但
愿暂思居者逸，无使时传作者劳。”后睿宗登位，谓日
知曰：“朕当时亦不敢言，非卿忠正，何能如此。”俄拜侍
中。

《全唐诗话》：先天中，王主敬为侍御史，自以才望华妙，
当入省台前行，忽除膳部员外郎，微有怅惋。吏部郎
中张敬忠戏咏曰：“有意嫌兵部，专心望考功。谁知脚
蹭蹬，几落省墙东。”盖膳部在省最东北隅也。

《大唐新语》：魏求己自御史左授山阳丞，为诗曰：“朝昇
照日槛，夕次下乌台。风竿一眇邈，月树几徘徊。翼向
高标敛，声随下调哀。怀燕首自白，非是为年催。”郑繇
少工五言，开元初，山范为岐州刺史，繇为长史，范失
白鹰，深所爱惜，因为《失白鹰诗》以致意焉。其诗曰：“白
昼文章乱，丹霄羽翮齐。云间呼暂下，雪里放还迷。梁
苑惊池鹜，陈仓拂野鸡。不知辽廓外，何处别依栖。”甚
为时所讽咏。子审亦以文章知名。

元宗朝，张说为丽正殿学士，尝献诗曰：“东壁图书府，
西垣翰墨林。讽《诗》闻国体，讲《易》见天心。”元宗深佳赏
之，优诏答曰：“得所进诗，甚为佳妙，风雅之道，斯焉可
观。并据才能，略为赞述，具如别纸，宜各领之。”元宗自
于彩笺上八分书说赞曰：“德重和鼎，功逾济川。词林
秀发，翰苑光鲜。”其徐坚已下，并有赞述。

《全唐诗话》：元宗左丞相说、右丞相璟、太子少傅乾曜，
同上官命宴东堂，赐诗云：“赤帝收三杰，黄轩举二臣。
由来丞相重，分掌国之钧。我有握中璧，双飞席上珍。
子房推要道，仲子讶风神。复辍台衡老，将为调护人。
鹓鸾同拜日，车骑拥行尘。乐聚南宫宴，觞连北斗醇。
俾予成百揆，垂拱问彝伦。”

开元十六年，帝自择廷臣为诸州刺史：许景先治虢
州，源光裕郑州，寇泚宋州，郑温琦邠州，袁仁恭杭州，
崔志廉襄州，李昇期邢州，郑放定州，蒋挺湖州，裴观
沧州，崔成遂州，凡十一人行。诏宰相诸王御史以上
祖道洛滨，盛具奏太常乐帛舫水嬉，命高力士赐诗，
令题座右，帝亲书，且给纸笔，令自赋，赉绢三千遣之。
《帝诗》云：“眷言思共理，鉴寐想惟良。猗欤此推择，声绩
著周行。贤能既俟进，黎献实伫康。视人当如子，爱人
亦如伤。讲学试诵论，阡陌劝耕桑。虚誉不可饰，清知
不可忘。求名迹易见，安直德自彰。狱讼必以情，教民
贵有常。恤惸且存老，抚弱复绥强。勉哉各祗命，知予
眷万方。”

张九龄在相位，有蹇谔匪躬之诚。明皇既在位久，稍
怠庶政，每见帝，极言得失。林甫时方同列，阴欲中之，
将加朔方节度使牛仙客实封，九龄称其不可，甚不
叶帝旨。他日，林甫请见，屡陈九龄颇怀诽谤。于时方
秋，帝命高力士持白羽扇以赐，将寄意焉。九龄惶恐，
因作赋以献，又为《燕诗》以贻林甫曰：“海燕何微眇，乘
春亦暂来。岂知泥泞溅，只见玉堂开。绣户时双入，华
轩日几回。无心与物竞，鹰隼莫相猜。”林甫览之，知其
必退，恚怒稍解。

陶岘，彭泽之孙也。开元末，家昆山，泛游江湖，自制三
舟，与孟彦深、孟云卿、焦遂共载，吴越之士，号为水仙。
省亲南海，获昆仑奴，名摩歌，善泅水。至西塞山下，泊
舟吉祥佛寺，见江水深黑，谓必有怪物，投剑命摩歌
下取。久之，支体磔裂，浮于水上。岘流涕，回棹赋诗自
叙，不复游江湖矣。诗云：“匡庐旧业是谁主，吴越新居”
安此生。白发数茎归未得，青山一望计还成。鸦翻枫
叶夕阳动，鹭立芦花秋水明。从此舍舟何所诣，酒旗
歌扇正相迎。

《邺侯家传》云：泌赋诗讥杨国忠曰：“青青东门柳，岁晏
复憔悴。”国忠诉于明皇，上曰：“赋柳为讥卿，则赋李为
讥朕，可乎？”

《摭异记》：开元中，禁中初重木芍药，即今牡丹也。得四
本，红紫、浅红、通白者，上因移植于兴庆池东沉香亭
前。会花方繁，上乘月夜召太真妃以步辇从，诏特选
梨园弟子中尤者，得乐十六色。李龟年以歌擅一时
之名，手捧檀板，押众乐前，欲歌之。上曰：“赏名花，对妃
子，焉用旧乐词为？”遂命龟年持金花笺宣赐翰林学
士李白进《清平调》词三章，白欣承诏旨，犹苦宿酲未
解，因援笔赋之：“云想衣裳花想容，春风拂槛露华浓。
若非群玉山头见，会向瑶台月下逢。一枝红艳霞凝
香，云雨巫山枉断肠。借问汉宫谁得似，可怜飞燕倚
新籹。名花倾国两相欢。长得君王带笑看。解释春风
无限恨，沉香亭北倚阑干。”龟年遽以词进。上命梨园
弟子约略调抚丝竹，遂促龟年以歌。太真妃持颇棃
七宝杯，酌《西凉州》蒲萄酒，笑领意甚厚。上因调玉笛
以倚曲，每曲遍将换，则迟其声以媚之。太真饮罢，饰
绣巾重拜。上意龟年当话于五王，独忆以歌得自与
者，无出于此，抑亦一时之极致耳。上自是顾李翰林
尢异于他学士。会高力士终以脱乌皮六缝为深耻。
异日，太真妃重吟前词，力士戏曰：“始谓妃子怨李白深入骨髓，何拳拳如是？”太真妃因惊曰：“何学士能辱
人如斯？”力士曰：“以飞燕指妃子，是贱之甚矣。”太真颇
深然之。上尝欲命李白官，卒为宫中所捍而止。
《本事诗》李太白初自蜀至京师，舍于逆旅，贺监知章
闻其名，首访之。既奇其姿，复请所为文，出《蜀道难》以
示之。读未竟，称叹者数四，号为“谪仙。”解金龟换酒，与
倾尽醉，期不间日，由是称誉光赫。贺又见其《乌栖曲》，
叹赏苦吟曰：“此诗可以泣鬼神矣。”故杜子美赠诗及
焉。白才逸气高，与陈拾遗齐名，先后合德。其论诗云：
“梁、陈以来，艳薄斯极。沈休文又尚以声律，将复”古道，
非我而谁与？故陈、李二集，律诗绝少。尝言兴寄深微，
五言不如四言，七言又其靡也，况使束于声调俳优
哉！故戏杜曰：“饭颗山头逢杜甫，头戴笠子日卓午。借
问何来太瘦生，总为从前作诗苦。”盖讥其拘束也。元
宗闻之，召入翰林，以其才藻绝人，器识兼茂，便以上
位处之，故未命以官。尝因宫人行乐，谓高力士曰：“对
此良辰美景，岂可独以声伎为娱？傥时得逸才词人
咏出之，可以夸耀于后。”遂命召白。时宁王邀白饮酒，
已醉，既至，拜舞颓然。上知其薄声律，谓非所长，命为
《宫中行乐》五言律诗十首，白顿首曰：“宁王赐臣酒，今
已醉。傥陛下赐臣无畏，始可尽臣薄技。”上曰：“可。”即遣
二内臣掖扶之，“命研墨濡笔以授之。又令二人张朱
丝栏于其前，白取笔抒思，晷不停缀，十篇立就，更无
加点。笔迹遒利，凤峙龙拏，律度对属，无不精绝。”尝出
入宫中，恩礼殊厚，竟以疏纵乞归，上亦以非廊庙器，
诏罢遣之。后以不羁流落江外，又以永王招礼，累谪
于夜郎。及放还，卒于宣城。杜所赠二十韵，备叙其事。
读其文，尽得其故迹。杜逢禄山之难，流离陇蜀，毕陈
于诗，推见至隐，殆无遗事，故当时号为“诗史。”

开元中，有幽州衙将姓张者，妻孔氏，生五子，不幸去
世，复娶妻李氏，悍怒狠戾，虐遇五子，日鞭棰之。五子
不堪其苦，哭于其葬所。母忽于冢中出，抚其子，悲恸
久之。因以白布巾题诗赠张曰：“不忿成故人，掩涕每
盈巾。死生今有隔，相见永无因。匣里残籹粉，留将与
后人。黄泉无用处，恨作冢中尘。有意怀儿女，无情亦
任君。欲知肠断处，明月照孤坟。”五子得诗，以呈其父。
其父恸哭，诉于连帅。帅上闻，敕李氏杖一百，流岭南，
张停所职。

《云仙杂记》：李白登华山落雁峰曰：“此山最高，呼吸之
气，想通天帝座矣。恨不携谢脁惊人句来，搔首问青
天耳。”

李白游慈恩寺，寺僧用水牌刷以吴胶粉，捧乞新诗。
白为题讫，僧献“元沙钵绿英梅、《檀香笔》，格兰缣裤紫
琼霜。”

孟浩然“眉毫尽落”，“裴祐袖手，衣袖至穿。”王维至“走入
醋瓮”，皆苦吟者也。

孟浩然一日周旋竹间，喜色可掬。又见网师得鱼，尤
甚喜跃。友人问之，答云：“吾适得句中，有鱼竹二物，不
知竹有几节，鱼有几鳞，疑致疏谬。”今见二物，乃释然
矣。

《北梦琐言》：唐襄阳孟浩然，与李太白交游，元宗征李
入翰林，孟以故人之分，与有弹冠之望，久无消息，乃
入京谒之。一日元宗召李入对，因从容说及孟浩然，
李奏曰：“臣故人也，见在臣私第。”上令急召赐对，俾口
进佳句。孟浩然诵诗曰：“北阙休上书，南山归敝庐。不
才明主弃，多病故人疏。”上意不悦，乃曰：“未曾见浩然
进书，朝廷退黜，何不云‘气蒸云梦泽，波动岳阳城’？缘
是不降恩泽，终于布衣而已。”宣宗索赵嘏诗，其卷首
有《题秦皇》诗，其略云：“徒知六国随斤斧，莫有群儒定
是非。”上不悦。

《云仙杂记》：李观作《百年歌》，王湜请其法。观向湜弹指
曰：“遗子爪甲清尘，庶几文思有加。”

《太平清话》：“韦君年十一，赋《铜雀台》绝句。李太白大驩，
授以古乐府之学。